Република Србија

ГРАД БЕОГРАД-ГРАДСКА ОПШТИНА ЗЕМУН

Управа Градске општине Земун

Број: 352-7/2020-III

Датум: 11.03.2020. године

Земун, Магистратски трг 1

 Управа градске општине Земун, на основу члана 2. Одлуке о бесповратном суфинансирању активности на инвестиционом одржавању и унапређењу својстава зграде (''Сл. лист града Београда'', број 96/17 и 101/19), члана 5. Одлуке о утврђивању урбанистичких зона и блокова за одржавање и унапређење својстава зграде на територији града Београда (''Сл. лист града Београда'', бр. 101/19 и 115/19), члана 12. ст.1. тачка 25. Статута градске општине Земун (''Сл. лист града Београда'', бр. 95/19-пречишћен текст) и члана 26. Одлуке о оргаизацији Управе Градске општине Земун (''Сл. лист града Београда'', бр. 123/16, 60/19 и 95/19),

расписује

**ЈАВНИ КОНКУРС**

**ЗА ИЗБОР ПРОЈЕКАТА ЗА БЕСПОВРАТНО СУФИНАНСИРАЊЕ АКТИВНОСТИ У ОКВИРУ ПРОЈЕКАТА НА ИНВЕСТИЦИОНОМ ОДРЖАВАЊУ И УНАПРЕЂЕЊУ СВОЈСТАВА ЗГРАДЕ**

**НА ПОДРУЧЈУ ГРАДСКЕ ОПШТИНЕ ЗЕМУН У 2020. ГОДИНИ**

**Сврха конкурса**

 Овим конкурсом уређују се услови и начин остваривања права на коришћење средстава за бесповратно суфинансирање активности инвестиционог одржавања и унапређења својстава зграда на подручју Градске општине Земун, у циљу спречавања штетних последица по живот или здравље људи, животну средину, привреду или имовину веће вредности, опредељених Одлуком о буџету Градске општине Земун за 2020. годину, у укупном износу од 5.000.000,00 динара.

**Предмет конкурса**

 Предмет конкурса је избор пројеката за бесповратно суфинансирање активности на инвестиционом одржавању и унапређењу својстава зграде за колективно становање на подручју градске општине Земун, који се спроводе са циљем унапређења квалитета живота, смањења штетних последица по живот, здравље и безбедност људи, смањења негативних последица на животну средину и сл.

Активности на инвестиционом одржавању и унапређењу својстава зграде које се могу суфинансирати по овом конкурсу су:

1. радови на санацији приступног степеништа;

 2. радови на замени-реконструкцији рукохвата степеништа;

 3. радови на реконструкцији-замени светларника;

 4. уградња-замена улазних врата на згради;

 5. уградња интерфонског система;

 6. керамичарски радови на уређењу подова и степеништа на улазу у зграду;

 7. молерско-фарбарски радови на уређењу улаза.

Учешће Градске општине Земун у суфинансирању наведених радова-активности може износити максимално 90% од вредности пројекта за бесповратно суфинансирање и не може износити више од 500.000,00 динара са ПДВ-ом по једном пројекту.

**Учесници конкурса**

 Учесници конкурса могу бити регистроване стамбене заједнице, формиране у стамбеним зградама за колективно становање у свим блоковским целинама обухваћеним урбанистичком зоном VI у складу са чланом 5. Одлуке о утврђивању урбанистичких зона и блокова за одржавање и унапређење својстава зграде на територији града Београда.

Посебни услови за учешће на овом конкурсу су:

1) да су пројектом са којим конкуришу обухваћене активности дефинисане конкурсом, које се предузимају у циљу спречавања настанка штетних последица;

2) да се пројектовани радови изводе у складу са Законом о планирању и изградњи (решење о одобрењу извођења радова и потребна пројектно-техничка документација, која садржи предрачун трошкова сачињен од стране стручног лица);

3) да је учесник конкурса обезбедио средства потребна за учешће на конкурсу, у износу од најмање 10% процењене вредности пројекта, са ПДВ-ом;

4) да је учесник конкурса сагласан да финансира евентуалне додатне трошкове;

5) да активности за које се траже средства по овом конкурсу нису финансирана од стране другог буџетског корисника.

**Поступак подношења пријаве на конкурс**

 Пријаву на конкурс подноси управник (професионални управник) у име стамбене заједнице, на основу одлуке скупштине стамбене заједнице о подношењу пријаве на јавни позив за подношење пријава, на пријавном формулару који је саставни део конкурса и који се може преузети са сајта Градске општине Земун.

 Подносилац пријаве може поднети само једну пријаву, по једном основу по овом конкурсу.

 Уз пријаву, подноси се пројекат и пратећа документација, у писаној форми и на ЦД-у, потписан и оверен печатом подносиоца, у 2 (два) примерка, у затвореној коверти, непосредно на писарници Управе Градске општине Земун у Земуну, Магистратски трг број 1, приземље, или препорученом поштом, сас повратницом, на адресу: Градска општина Земун, 11080 Земун, Магистратски трг број 1, са назнаком:

''Пријава на јавни конкурс за бесповратно финансирање активности на инвестиционом одржавању и унапређењу својстава зградена подручју Градске општине Земун за 2020. годину-НЕ ОТВАРАТИ''

На предњој страни коверте, у горњем левом углу, морају бити наведени име и презиме и адреса учесника на конкурсу .

На предњој страни коверте, прималац захтева обавезно ставља датум пријема коверте са назначењем сата и минута.

Пријава стамбене заједнице треба да садржи: податке о стамбеној заједници и управнику стамбене заједнице ( назив и седиште, адреса, ПИБ, ЈМБГ, број решења о регистрацији ) и назив и опис пројекта.

Уз пријаву, учесник конкурса подноси пројекат и пратећу документацију, и то:

1) решење о регистрацији стамбене заједнице и упису управника у регистар стамбених заједница;

 2) решење грађевинског инспектора којим се налаже извођење радова у циљу отклањања непосредне опасности по живот, здравље и безбедност људи, уколико је донето;

 3) одлуку скупштине стамбене заједнице о подношењу пријаве на јавни позив за бесповратно суфинансирање активности на инвестиционом одржавању и унапређењу својстава зграде и прихватању услова конкурса;

 4) техничку документацију потребну за извођење радова у складу са Законом о планирању и изградњи, са одговарајућим одобрењем, не старију од годину дана, односно изјаву о прибављању потребне документације и одобрења у року од 15 дана од доношења одлуке о прихватању пројекта за бесповратно суфинансирање из средстава буџета Градске општине Земун;

5) извод о стању на банковном рачуну, не старији од 15 дана;

6) потписану изјаву учесника конкурса да активности за које се траже средства по овом конкурсу нису финансиране од стране другог буџетског корисника;

7) потписану сагласност да ће учесник конкурса финансирати евентуалне додатне трошкове;

 8) другу документацију од значаја за спровођење пројекта.

**РОК ЗА подношење пријаве (са пратећом документацијом) је 15 дана од дана објављивања јавног позива на званичном сајту Градске општине Земун, односно најкасније 27. марта 2020. године.**

Документација поднета по овом конкурсу не враћа се подносиоцима захтева.

Додатне информације заинтересована лица могу добити у Одељењу за имовинско-правне, стамбене и послове комуналне инспекције и извршења Управе Градске општине Земун, у Земуну, Улица Магистратски трг 1, трећи спрат, канцеларија број 91, телефон: 011/3778-506.

**Критеријуми и мерила за рангирање пројеката**

Конкурс спроводи Комисија за избор пројеката за бесповратно суфинансирање активности на инвестиционом одржавању и унапређењу својстава зграде у даљем тексту: Комисија).

 Комисија у року од 3 дана од дана истека рока за подношење пријава врши отварање поднетих пријава.

 Пријаве које су поднете након истека рока за подношење пријава, сматраће се неблаговременим и исте неће бити предмет разматрања Комисије. Неблаговремене пријаве, неотворене, биће враћене подносиоцу по окончању поступка.

 Пријаве уз које није достављена комплетна документација, сматраће се неуредним пријавама и исте неће бити рангиране.

 Рангирање и избор пројеката који ће бити суфинансирани врши се применом критеријума утврђених Одлуком о бесповратном суфинансирању активности на инвестиционом одржавању и унапређењу својстава зграде, према следећим мерилима:

|  |  |
| --- | --- |
| * 1. Циљеви који се постижу пројектом
 | максимално 30 бодова |
| * обим задовољавања јавног интереса
 | 20 бодова |
| * степен унапређења својстава зграде
 | 10 бодова |
| * 1. Референце пројекта
 | максимално 15 бодова  |
| - статус објекта, односно намена зграде (објекти који уживају неки од видова заштите у смислу закона о културним добрима -15 бодова, стамбена зграда и стамбено пословна зграда - 10 бодова и остале зграде - 5 бодова)  |  |
| * 1. Суфинансирање пројекта из других извора у случају недостајућег дела средстава за финансирање пројекта и ефикасност коришћења средстава
 | максимално 25 бодова |
| - из сопствених прихода (10% - 5 бодова, 20%-50% - 10 бодова и више од 50% - 15 бодова) | 15 бодова  |
| - из фондова Европске уније, поклона, донација, легата, кредита и друго | 5 бодова  |
| - ефикасност коришћења средстава (да ли су раније коришћена средства буџета Града Београда, односно градских општина и ако јесу, да ли су обавезе предвиђене уговором у свему испуњене) | 5 бодова |
| 4) Степен оштећења објеката | максимално 30 бодова  |
| - степен оштећења објеката (смањена употребна вредност објекта, смањен квалитет становања, опасност за живот и здравље људи и за безбедност саобраћаја - 20 бодова и естетска оштећења - 10 бодова) |  |

Максималан укупан резултат након бодовања по критеријумима је 100 бодова.

 У случају да два или више пројеката буду вреднована са истим бројем бодова, предност у додели средстава има пројекат који је добио више бодова по основу статуса објекта, а за случај да су пројекти добили исти број бодова по основу статуса објекта, предност ће имати пројекат који је добио више бодова по основу степена оштећења.

Пројекти који буду бодовани укупним бројем бодова испод 50 биће одбачени.

Избор рангираних пројеката за суфинансирање извршиће се према редоследу рангирања до утрошка опредељених средстава.

**Рокови за одлучивање**

Најкасније у року од 15 дана од дана истека рока за подношење пријава, Комисија за избор пројеката за бесповратно суфинансирање активности на инвестиционом одржавању и унапређењу својстава зграде је дужна да сачини предлог ранг листе пројеката за бесповратно суфинансирање и објави га на званичној интернет страници Градске општине Земун.

 У року од три дана од дана објављивања предлога ранг листе на интернет страници Градске општине Земун, учесници на конкурсу имају право увида у документацију коју су доставили остали учесници на конкурсу, у поступак рада Комисије и начин рангирања пристиглих пријава и могу уложити приговор Комисији.

Комисија одлучује по приговорима у року од пет дана од дана истека рока за подношење приговора и утврђује коначну ранг листу пројеката за суфинансирање коју објављује на званичној интернет страници Градске општине Земун.

 На основу коначне ранг листе председник Градске општине Земун доноси одлуку о суфинансирању пројеката, која се објављује на званичној интернет страници Градске општине Земун и закључује појединачне уговоре о суфинансирању са учесницима конкурса-подносиоцима изабраних пројеката.

 Градска општина Земун, у складу са Законом о јавним набавкама, спроводи поступак избора најповољнијег понуђача за реализацију изабраних пројеката, закључује појединачне уговоре о извршењу радова и врши надзор над извршењем уговорених обавеза.

**Објављивање јавног позива**

Јавни позив објавити на званичној интернет страници Градске општине Земун и на огласној табли Управе Градске општине Земун.

Учесници јавног конкурса потребну документацију могу преузети са званичне интернет странице Градске општине Земун: [www.Zemun.rs](http://www.Zemun.rs).

 Додатне информације могу се добити телефоном, број: 011-3778-506.

Јавни позив

Пријавни формулар:

Образац 1

Образац 2

Образац 3

Образац 4

 НАЧЕЛНИК УПРАВЕ

 Катарина Зрилић